Vavrinec Čaplovič

Vavrinec Čaplovič z Jasenovej (* 5. august 1778, Jasenová† 25. december 1853, Bratislava) bol uhorský stoličný úradník, zberateľ kníh a archivár.

Životopis 
Jeho otec Ladislav Čaplovič, jeho matka Mária rod. Bobrovnická. Pochádzal zo starého šľachtického rodu Čaplovič z Jasenovej – Csaplovics de Jeszenova. Základné vzdelanie získal vo Vyšnom Kubíne, Leštinách, Banskej Bystrici u rektora S. Sartoriusa a prof. Adama Lovicha a v Ožďanoch, maturoval na evanjelický gymnáziu v Kežmarku (1798), úradník Oravskej stolice (17981810), neskôr v službách grófa Zičiho v Bratislave ako archivár. V službách rodiny Zičiovcov bol až do roku 1852. 

Známy podporovateľ a iniciátor vydavateľských a národných podujatí. Ako vášnivý zberateľ kníh vybudoval bohatú a vzácnu knižnicu, ktorá obsahuje okolo 50 000 zväzkov. Osobitný fond tvoria slovenské knihy od 18 storočia, kde sú uložené aj viaceré vzácne prvotlače a rukopisy. Knižnicu roku 1839 venoval Oravskej stolici. Čaplovičova knižnica je od roku 1954 v správe Matice slovenskej a je uložená v špeciálne postavenej budove v Dolnom Kubíne. O jeho živote a práci rozpráva aj dokumentárny film Očarený knihou – Vavrinec Čaplovič (cyklus Historická panoráma, Slovenská televízia 2001, scenár Augustín Maťovčík a Peter Ďureje, réžia Fedor Bartko).

Literatúra 
 Kol. autorov: Slovenský biografický slovník. 1. zv. (A - D). Martin : Matica slovenská, 1986, s. 405 - 406.
 ĎURIŠKA Zdenko: Príspevok ku genealógii rodu Čaplovičovcov. In: Biografické štúdie, zv. 30. Martin : Slovenská národná knižnica - Biografický ústav, 2004, s. 49  84. ISSN 1338-0354. Dostupné on-line.
 ILENINOVÁ, Katarína: Súčasný stav Čaplovičovej knižnice. In: Biografické štúdie, zv. 30. Martin : Slovenská národná knižnica - Biografický ústav, 2004, s. 89  93. ISSN 1338-0354. Dostupné on-line.
 MAŤOVČÍK, Augustín: Osobnosť Vavrinca Čaploviča a jeho bibliotéka. In: Biografické štúdie, zv. 30. Martin : Slovenská národná knižnica - Biografický ústav, 2004, s. 85  88. ISSN 1338-0354. Dostupné on-line.
 MAŤOVČÍK, Augustín: Vavrinec Čaplovič a osudy jeho knižnice. Martin 1962
 MAŤOVČÍK, Augustín: Vavrinec Čaplovič a jeho bibliotéka (K 170. výročiu darovania knižnice Orave r. 1839). In: Knižnica, roč. 10., 2009, č. 6, s. 22 - 23. Dostupné on-line.

Externé odkazy 
 Záznam o narodení a krste v matrike farnosti Dolný Kubín; pokrstený ako Laurentius Csaplovicz
 

Príslušníci zemianskeho stavu
Uhorskí šľachtici
Slovenskí šľachtici
Slovenskí zberatelia
Osobnosti z Jasenovej